[Urbanus Episcopus servus servorum Dei venerabili Fratri Hugoni Clun. Abbati, salutem et Apostolicam benedictionem. Justis precibus ministerium nostrum deesse non debet. Idcirco Flandrensis Comitissæ preces, quas Abbate beati Bertini suggerente mandavit admittendas fore decrevimus. Postulavit enim ut B. Bertini Monasterium tuæ, tuorumque successorum Providentiæ disponendum curandumque committeremus; quod nos, pro commisso officio saluti omnium providere debemus, clementer annuimus. Tuam ergo fraternitatem auctoritate præsentium litterarum commonemus, ut Monasterium ipsum in tua deinceps provisione suscipias, Abbatemque, si disciplinæ Monasticæ inconveniens fuerit, amovere facultas vobis libera permittatur, salvo quidem Diœcesani Episcopi jure, scilicet ut vobis in Monasterii correctione obviare non valeat.]